text: Ætla at framleiða eina mió. tons av vetni í Hetlandi
text: #000001
text: Fyristøðufelagið á oljuterminalinum Sullom Voe í Hetlandi, EnQuest sigur seg nú ætla at framleiða eina millión tons av grønum vetni um árið í framtíðini. Og tað skal lata seg gera við útbyggingunum av vindorkuni í oyggjunum.
text: #000002
text: Olju- og gassterminalurin Sullom Voe í Hetlandi kann gerast miðdepil fyri grønari orkuframleiðslu í framtíðini.
text: #000003
text: Vetni, brint ella hydrogen fyllur meira og meira í grøna orkukjakinum eisini her um okkara leiðir. Í grannaoyggjunum Hetlandi hava leingi verið ætlanir frammi um at framleiða vetni í størri mongdum. Higartil verður vetni framleitt í minni mongdum til brennievni hjá bilum og bussum. Nú ætlar so ein av orkurisunum í Norðsjónum, olju- og gassfelagið EnQuest, sum í dag stendur á odda fyri oljuterminalinum Sullom Voe í Hetlandi, at fara undir framleiðslu av vetni í stórum stíli. Tøl sum ein mió. tons av vetni um árið verða nevnd. Hetta fer so at kunna veita brennievni við sera lágum útláti bæði til lokalsamfelagið og til útflutnings til Bretlands, Evropa og onnur lond við skrivar Shetland News.
text: #000004
text: Olju- og gassvinnan kann gerast ein týðandi og avgerandi "drivari" og viðspælari í royndunum at menna grøna orkuskiftið í eitt nú grannaoyggjunum Hetlandi.
text: #000005
text: Oljufelagið hevur í eina tíð arbeitt við eini ætlan at brúka verandi oljuterminalin í Sullom Voe til nýggjar grønar orkuverkætlanir, sum miðja móti at røkka null útláti.
text: #000006
text: Hetta sampakkar við ætlanina hjá umfevnandi ORION verkætlanini at gera Hetland til eina “clean energy island”, reina orkuoyggj, sum hevur framleiðslu av vetni í ídnaðarligari útgávu sum sítt høvuðsmál. (ORION verkætlanin varð umrødd, tá stjórin Gunther Newcombe vitjaði í Føroyum í fjør, innboðin av FOÍB, Føroya Orkuídnaðarbólki).
text: #000007
text: Vetni ella hydrogen kann verða framleitt við at brúka vindorku, og framleiðslan er ein týðandi partur av stórum havvindmylnulundum, sum eru ætlaðar at seta upp kring Hetland.
text: #000008
text: EnQuest sigur, at tað í løtuni kannar møguleikar at fáa atgongd til orku, sum verður framleidd av vindmyllum bæði á landi og til havs nærhendis Sullom Voe, ið so aftur kunnu framleiða grønt vetni.
text: #000009
text: Í løtuni er “bert” ein stór vindmylnulund í umbúnað í Hetlandi. Tað er tann hjá Viking Energy á landi í Hetlandi, har 103 vindmyllur skulu setast upp. Hetta arbeiðið er longu farið í gongd og skulu vindmyllurnar framleiða streym frá 2024. Ætlanin er, at hann bæði skal brúkast í vetnisframleiðsluni eins og til streymveiting til húsarhald í Hetlandi umframt til útflutnings til Skotland.
text: #000010
text: Ein elkaðal, sum í løtuni verður lagdur millum Skotland og Hetland, fer at gera hetta møguligt.
text: #000011
text: Hóast hvørki EnQuest ella Viking Energy í løtuni vilja gera viðmerkingar til sambandið millum ætlanina at brúka Sullom Voe til vetnisterminal og komandi vindorkulundir í Hetlandi, so sigur ein talsmaður fyri EnQuest við Shetland News, at felagið heldur fram við arbeiðinum at menna grønu orkuna í Hetlandi gjøgnum fyribils tríggjar ymiskar verktætlanir, ið allar hava til endmál at minka um útlátið og heilt sleppa av við tað.
text: #000012
text: Felagið fyrireikar seg til at hava samráðingar við aðrar partar, sum kunnu hava áhuga í spennandi og týðandi grønu orkuverkætlanunum í Hetlandi.
text: #000013
text: Tey trý økini talan er um, eru fangan og goymsla av CO2, elektrifisering til havs við varandi orkukeldum og framleiðsla av vetni og vetnislíknandi avleiddum møguleikum.
text: #000014
text: “Vit bíða eftir úrslitinum av fyrstu útbjóðingini av "fangan og goymslu" av CO2, CCS (Carbon Capture and Storage) útbjóðingini í Bretlandi og vóna at tryggja okkum tvey loyvi frá North Sea Transition Authority (‘NSTA’), sum er loyvismyndugleikin,” sigur umboð fyri EnQuest. Væntandi fer hetta at verða í fyrsta ársfjórðingi í ár.
text: #000015
text: Umboðið fyri EnQuest sigur víðari, at felagið longu hevur samráðingar við fleiri olju- og gass fyristøðufeløg, ið arbeiða vestan fyri Hetland um elektrifisering av teirra verandi og komandi pallum og skipum.
text: #000016
text: “Vit halda, at okkara uppskot at veita burðardygga orku til elektrifisering av innstallatiónum til havs frá vindorku á landi er sannførandi. "
text: #000017
text: “Grønt vetni er nakað vit arbeiða við uppá longri sikt, men EnQuest kannar møguleikan at brúka Sullom Voe til vetnisframleiðslu í framtíðini við at brúka tær sera góðu umstøðurnar, sum eru fyri vindorku í Hetlandi”.
text: #000018
text: Fangan og goymsla av CO2 merkir, at tú tekur út CO2 úr ídnaðarprosessum, flytur tað við skipi ella rørleiðing og goymir tað í undirgrundini til havs. Tað verður mett at hava alstóran týdning í royndunum at røkka null útláti. Bæði økini, sum EnQuest hevur søkt um loyvi at brúka til fangan og goymslu av CO2, liggja eystan fyri Hetland, haðani tað er beinleiðis samband til terminalin í Sullom Voe.
text: #000019
text: Føroyar og Hetland orkudepil í Norðuratlantshavi
text: #000020
text: Spurningurin um at skipa Føroyar og Hetland sum ein grønan orkudepil í Norðuratlantshavi varð frammi, tá kendi bretski orkuserfrøðingurin Gunther Newcombe, sum stendur á odda fyri ORION verkætlanini í Hetlandi, var á vitjan í Føroyum. Her vitjaði hann bæði SEV, Umhvørvisstovuna og landsstýrið fyri at greiða frá royndunum at menna grøna orku í Hetlandi og setti tá eisini fram spurningin, hvussu Føroyar og Hetland kunnu gerast ein grønur orkumiðdepil í Norðuratlantshavi.
text: #000021
text: Hóast grannaoyggjar, so eru umstøðurnar í Føroyum og Hetlandi ymiskar, tá talan er um grøna orkuskiftið. Føroyar hava m.a. umstøður til vatnorku, hvat hetlendingar ikki hava.
text: #000022
text: Kortið vísir, hvussu nógv orka er í vindinum vestan fyri Hetland, og hetta ger seg eisini galdandi fyri økið nærri Føroyum.
text: #000023
text: Føroyar og Hetland verða mett at liggja best fyri í heiminum, tá tað ræður um vindorku. Og í báðum hesum oyggjalondunum verður arbeitt við at seta upp vindmyllur á landi við tí endamáli at minka um ella heilt sleppa av við at brúka olju í orkuskipanini.
text: #000024
text: Í Hetlandi eru eisini rættiliga ítøkiligar ætlanir um at seta upp vindmylnulundir til havs, nakað, sum eisini verið umrøtt í Føroyum, tó at einki ítøkiligt fyriliggur enn. Sum skilst verða møguleikarnir fyri havvindmylnulundum eisini kannaðir í Føroyum, eitt nú hvørji øki skulu setast av til framtíðar loyvisumfør. Eisini er spurningurin, hvørji øki til havs alivinnan og orkuvinnan hava áhuga fyri. Og brádliga ein dag kann eisini koma uppá tal at skula leggja av øki til møguliga oljuleiting.
text: #000025
text: Herfyri skipaði Tórshavnar kommuna fyri áhugaverdari og sera upplýsandi tiltaki í Norðurlandahúsinum, "Ósvart" við tí endamáli at varpa ljós á framtíðar grønar orkuloysnir. Tá høvdu Terji Nielsen frá SEV og Kári Mortensen frá Umhvørvisstovuni spennandi framløgur um eitt nú havvindorku og vetni. Teir luttóku eisini á Arctic Circle í Reykjavík, har somu mál vórðu umrødd. Eingin ivi er um, at vit fara at hoyra meira til tað í framtíðini, ikki minst nú grannarnir í Hetlandi hava sett út í kortið líknandi grøna orkukós.
text: #000026
text: Uttan at skula fara í smálutir við hesum nú, so eiga føroyingar at hava eitt vakið eygað við gongdini í Hetlandi, hvussu teir í framtíðini fara - umframt til egna nýtslu og framleiðslu av vetni ol. - eisini at selja yvirskotsorku frá vindmyllum á landi og til havs til Skotlands og víðari inn á evropeiska meginlandið. Tað kunnu teir, tá nýggi og fyrsti elkaðalin millum Hetland og Skotland verður tikin í brúk um ikki so mong ár.
text: #000027
text: Stóri spurningurin fyri føroyingar, tá vindorkan verður ment og útbygd og nógvur yvirskotsstreymur verður, hvussu vit sleppa av við henda, tó at ætlanir tá eisini vera eins og í Hetlandi at brúka hann til framleiðsluna av vetni og øðrum brennievnum. Tá fer spurningurin um elveitingarsamband millum Føroyar og Hetland og meginlandið at stinga seg upp. Og til ta tíð er tøknin kanska so mikið nógv ment, at lønandi loysnir verða fyri streymflutningi yvir longri strekki - úr Føroyum og víðari til Bretlands.
text: #000028
text: Vinarliga broyt tínar kennifíla - og privatlívsstillingar fyri at síggja hetta innihald Stillingar av farsporum
text: #000029
text: Fólkatingið vitjar SEV í Húsahaga
text: #000031
text: Helvtin av orkuni frá vindmyllulundum fer til spillis
text: #000033
text: Regin Mittún nýggjur fíggjarstjóri hjá Magn
text: #000034
text: Oljuprísur uppá 100 dollarar í eygsjón
text: #000035
text: Russland sendir oljutangaskip norður um Sibiria
text: #000036
text: Byggja heimsins størstu vindmylnuhøll í Esbjerg
text: #000037
text: Bera ótta fyri nýggjum grønum brennievnum
text: #000038
text: Redaktión tel. 20 80 80 [email protected] Sverri Egholm Netredaktør (Ábyrgd) [email protected]
text: #000042
text: Fyristing tel. 20 80 80 [email protected]
text: #000043